Verdens kjedeligste "skrekkfilm"
At denne amatørmessige driddfilmen har funnet veien til en norsk kinosal – det er det skrekkeligste med "The Gallows". 

Jadda jadda jadda. 
Unge filmskapere som VIL noe. 
Do it yourself (DIY). 
Crowdfunding bla bla bla. 
Lite budsjett og enkelt utstyr, men med ungdommens "hippe" formspråk. 

Uansett hva som er bakgrunnen: 
"The Gallow" er og vil alltid være en møkkafilm. 
Og at akkurat denne møkkafilmen, blant tusenvis av møkkafilmer som lages i verden hvert år, har fått kinodistribusjon i Norge, skyldes nok at selveste Hollywood-giganten Warner Brothers av en ubegripelig grunn har lagt sin klamme hånd over den. 

Ubehjelpelig spøkelseshistorie 

En ubehjelpelig spøkelsesistorie av den sorten man forteller når lysene er slukket på leirskole blir kaotisk fortalt etter Blair Witch Project-modellen. 
Med vinglete håndholdt kamera og der kameramannens åndedrett alltid er med, får vi del i følgende historie: 

20 år siden en high school i en småby i Nebraska satte opp teaterforestillingen "The Gallows" (Galgen), skal det skje igjen. 
Mest på grunn av at det skjedde en fryktelig ulykke under forestillingen, der en av elevene ble drept. 
Nå skal den omkomne Charlies minne hedres ved å gjenskape stykket. 

Charlies rolle går til Reese, en fotballspillerdude som tar rollen utelukkende for å komme i intimkontakt med Pfeifer, som har den kvinnelige hovedrollen. 
Reeses kompis Ryan er fyren med filmkameraet, som erter og irriterer Reese med å følge ham over alt med kameraet og liksom også lager en bakomfilm om forestillingen. 

Uutholdelig irriterende 

Så finner man på at man skal bryte seg inn på skolen en natt og sabotere kulissene. 
Og da.... 

.... tror kanskje filmskaperne at dette er spennende og gysende mystisk for oss som ser på. 
Men det er bare kjedelig og dumt og poengløst det som truer i kulissene. 
Og uutholdelig irriterende med dette håndholdte, vinglete kameraet og bildene i dårlig kvalitet. 
